Grinderman

Grinderman oli Nick Caven, Warren Ellisin, Martyn P Caseyn, ja Jim Sclavunoksen muodostama australialainen garage rock -yhtye. Yhtyeen kaikki jäsenet olivat myös Nick Cave and the Bad Seeds -yhtyeen jäseniä. Yhtyettä on yleisesti pidetty Nick Caven sivuprojektina. 
Ura.
Grinderman sai alkunsa, kun Nick Cave kirjoitti materiaalia Nick Cave and the Bad Seeds -yhtyeen albumille "Abattoir Blues/The Lyre of Orpheus" vuonna 2004. Väsyneenä siihen, että hän kirjoitti kappaleet yksin kotitoimistossaan ja esitti ne vasta sitten Bad Seedsille, Cave päätti kokeilla perinteisempää rock-yhtyeiden lähestymistapaa: hän ryhtyi työstämään kappaleita treenikämpällä yhdessä yhtyeen jäsenten Martyn P Caseyn (basso), Warren Ellisin (viulu ja kitara) ja Jim Sclavunosin (rummut) kanssa. Nick Caven mukaan yhtye perustettiin alun perin ”keinoksi paeta Bad Seedsin menestyksen tuomaa painolastia” 
Cave alkoi kirjoittaa kappaleita kitaralla. Hänen alkeellinen soittotapansa (Cave säveltää yleensä pianolla) tuotti materiaalia, joka oli raakaa ja suorasukaisempaa kuin hänen aiemmat kappaleensa. 
Cave improvisoi sanoituksia ja soitti kitaraa samalla kun muut rakensivat rytmejä ja sävelkulkuja niiden ympärille, ja muusikot alkoivat ajautua yhä kokeellisempaan suuntaan. Sekoitettuaan yhteen bluesia, punk-rockia ja no wave-musiikkia nelikko loi kappaleita, jotka kuulostivat erilaiselta kuin Nick Cave and The Bad Seeds. Cave ja kumppanit päättivät antaa tälle uudelle musiikille oman identiteetin — ja Grinderman -yhtye syntyi. Yhtyeen nimi on saanut inspiraationsa Memphis Slimin kappaleesta ”Grinder Man Blues”, jota Caven alkoi laulaa erään yhtyeen varhaisen harjoituskerran aikana.Helmikuussa 2006 yhtye meni Lontoossa studioon ja äänitetti demoja; seuraavana huhtikuussa se valitsi parhaat kappaleet ja äänitti albumin tuottaja Nick Launayn avustuksella. Ensimmäinen Grinderman-kappale ”No Pussy Blues” julkaistiin internetissä syksyllä 2006. Rajoitettu vinyylisingle ”Get It On” ilmestyi helmikuussa 2007, ja Grindermanin 11-kappaleinen debyyttialbumi seurasi keväällä. Yhtye soitti valikoituja keikkoja albumin tueksi, ja julkaisu oli sekä arvostelu- että myyntimenestys. 
Yhtyeen aggressiivista musiikkia verrattiin usein Nick Caven varhaisen The Birthday Party -yhtyeen musiikkiin. Monet toimittajat kokivat, että Cave palaa Grinderman-levyllä takaisin juurilleen. 
Ensimmäisessä lehdistötiedotteessa yhtyettä kuvattiin lauseella: ”Foul-mouthed, noisy, hairy, and damn well old enough to know better.” (vapaasti suomennettuna: ”Pahasuinen, meluisa, karvainen, ja aivan riittävän vanha välttääkseen virheen / tietääkseen olevansa väärässä”). Grinderman-projekti meni tilapäisesti jäihin, kun Cave keskittyi Nick Cave &amp; The Bad Seedsin uraan, jonka albumi "Dig, Lazarus, Dig!!!" julkaistiin vuonna 2008. Haastatteluissa Cave kuitenkin totesi, että ”Grindermanin debyyttialbumille tulisi jatko-osa.”
Nelikko kokoontui uudelleen vuonna 2009 äänittämään "Grinderman 2" -albumia, joka julkaistiin vuonna 2010. Joulukuussa 2011 Cave ilmoitti yhtyeen hajoamisesta australialaisella musiikkifestivaalilla. Keväällä 2012 julkaistiin "Grinderman 2 RMX" -albumi, joka oli kokoelma uudelleen miksattuja versioita yhtyeen toisen albumin kappaleista. Myöhemmin Nick Cave on vihjaillut, että yhtye saattaisi tehdä joskus paluun. Hänen mukaansa Grinderman on enemmänkin idea ja energia kuin pysyvä kokoonpano.
Vuonna 2013 englantilainen Primal Scream -yhtye julkaisi cover-version Grinderman-yhtyeen kappaleesta ”Worm Tamer”